**Tukuma muzeja 85 gadu jubilejas izstāde “ARTEFACTUM”**

No 2021. gada 19. jūnija Durbes pilī skatāma Tukuma muzeja 85 gadu jubilejas izstāde “ARTEFACTUM”, kurā sniegts ieskats muzeja krājuma daudzveidībā, izceļot nozīmīgākās kolekcijas. Kā zināms, muzejs dibināts 1935. gada 30. decembrī un vairāk nekā 20 gadus darbojās kā mākslas muzejs. Pateicoties pirmā direktora Leonīda Āriņa (1907–1991) mērķtiecībai un nesavtībai, izveidota viena no vērtīgākajām modernās mākslas kolekcijām Latvijā, kurā ir vairāk nekā 500 gleznu, tikpat daudz grafiku, kā arī vairāki desmiti tēlniecības darbu. Jau vairāk nekā 60 gadus muzejs iedziļinās arī kultūrvēstures jautājumos, komplektējot, pētot un interpretējot visa plašā Tukuma novada (kādreizējā Tukuma rajona) artefaktus. Vairākās tēmās, piemēram, vācbaltu kultūras mantojuma, folkloras un etnogrāfijas jautājumos, Tukuma muzejs darbojas plašākā mērogā.

Kopš 2019. gada Tukuma muzejs ir reģionālas nozīmes muzejs, kurā ir daudzveidīgs artefaktu klāsts, piemēram, mākslas un interjera priekšmeti, iedzīves priekšmeti un darba rīki, iespieddarbi un fotogrāfijas. Muzejā glabājas arī plašs dokumentāro liecību klāsts, tostarp UNESCO programmas “Pasaules atmiņa” Latvijas nacionālajā reģistrā iekļautā nominācija “Sibīrijā rakstītās vēstules uz bērza tāss”, kam ir starptautiska atpazīstamība. Visu Tukuma muzeja krājumu bagātības nelielajās izstāžu telpās nav iespējams vienkopus parādīt, tādēļ izstādē tiek sniegts ieskats muzeja kolekciju daudzveidībā, izceļot trīs nozīmīgākās: tēlotājas, lietišķi dekoratīvās un tautas mākslas kolekcijas

Tā kā Tukums vismaz 85 gadus pozicionē sevi kā dārzu, mākslas un keramikas pilsētu, izstādē visā krāšņumā apskatāma mākslinieciski augstvērtīgā un plašā Tukuma keramikas kolekcija, kuras kodolu veido Jāņa Krieva podniecībā (1926–1945) ražotie saimniecības un dekoratīvie trauki, kombināta “Māksla” Tukuma darbnīcas (1945–1953) un Tukuma rūpkombināta keramikas ceha (1953–2000) masu produkcijas paraugi, kā arī cehā strādājušo Tautas daiļamata meistaru darinājumi.

Tukuma keramikas kolekcija ir krāsaina un daudzveidīga. Tās atpazīstamību veicināja sava amata meistars Jānis Krievs (1882–1948), kas ieviesa keramikā porcelāna trauku formas, ornamentālus gravējumus un lietoja spilgtas un daudzkrāsainas, pašgatavotas, glazūras. Viņa darbs novērtēts ar sudraba medaļu I Daiļamatniecības izstādē Jelgavā (1937).

1945. gadā uz J. Krieva darbnīcas materiālās un tehniskās bāzes izveidoja PSRS Mākslas fonda Latvijas republikāniskā nodaļas ražošanas kombināta “Māksla” Tukuma keramikas darbnīcu, kuru līdz sava mūža pēdējai dienai vadīja pats meistars. 1948. gadā darbīcas vadību pārņēma J. Krieva audžudēls Augusts Krievs. Kombināts “Māksla” pastāvēja līdz 1953. gadam. Tajā turpināja ražot dekoratīvos traukus, tomēr izejvielu trūkuma dēļ, uzsvars tika likts uz neglazēto saimniecības trauku ražošanu.

Pateicoties Ābramsona uzstājībai, 1953. gadā Tukuma rajona Patērētāju biedrību savienība atpirka cehu no kombināta “Māksla” un nodeva Rūpkombinātam. Tajā turpināja darbu Olga Krieva (1891–1963), Augusts Krievs (1908-1990), Fricis Riekstiņš (1888–1966) un mākslinieks Ansis Artums (1908–1997). Viņiem pievienojās Kārlis Lauris, cepļinieks Kārlis Egle. Kad republikā sāka piešķirt Tautas daiļamata meistara nosaukumu, to ieguva arī tukumnieki: Augusts Krievs, Arturs Krūtainis un Spulga Lodziņa (1960), Otīlija Pūpola un Elza Šterna (1966), Austra Dakstiņa un Līvija Dēringa (1971), Māra Riņķe (1977), Ināra Jansone (1980), Eduards Ūdris (1982), Ādolfs Krasovskis un Māra Krasovska, Daiga Pallo un Ilgvars Začests (1984).Viņu darbi apskatāmi izstādē.

Tukuma muzejā ir plaša tautas lietišķās mākslas darbu kolekcija, kurā īpaši izceļas Tukuma novada (agrāk rajona) tautas tērpi, ko darinājušas Tukuma Tautas lietišķās mākslas studijas “Durbe” dalībnieces, tostarp Tautas daiļamata meistares, kopš 1974. gada. Izstādē apskatāmi: Tukuma, Kandavas, Jaunpils, Engures, Džūkstes, Grenču, Irlavas, Aizupes, Matkules, Smārdes, Sēmes, Struteles tautastērpi. Izstādē pavisam ir 191 etnogrāfisko priekšmetu atdarinājums: krekli, brunči, bikses, zeķes, paķeles, cimdi, ņieburi, jakas, mēteļi, vestes, lakati, villaines, cepures un apakšcepures, galvas rotas (cepures un vainagi), saktas, prievītes, jostas, kurpes, zābaki, pastalas. Tautastērpu sastāvdaļas darinātas 35 gadu garumā, veicot pētījumus Latvijas Nacionālā vēstures muzeja, Latvijas Etnogrāfiskā Brīvdabas muzeja un citu muzeju un privātajos krājumos, meklējot informāciju rakstos un intervējot meistares.

Audējas darbību sāka 1974. gadā muzeja telpās. Pulciņš ieguva Tautas lietišķās mākslas studijas (TLMS) nosaukumu (1999), pārliecinot vērtētājus par savu meistarību un māksliniecisko līmeni. Sapņojot par plašu darbnīcu Durbes muižas kādreizējā klētī, audējas nolēma studijai dot nosaukumu “Durbe”. Mūsdienās studija ir labi pazīstama ar saviem etnogrāfisko tērpu atdarinājumiem un arī radošajiem darbiem. Tajā darbojas vairāk nekā 50 dalībnieces un to darbi eksponēti gan republikas izstādēs, gan arī ārpus Latvijas. Maritas Dubiniauskas austā Tukuma josta eksponēta Austrumprūsijas kultūrvēstures muzejā Lineburgā (Vācijā), studijas izstāde bijusi arī Lietuvā, piedaloties Lietuvas un Latvijas simtgades svinībās (2018) Klaipēdas rajona tautas daiļamatu muzejā, Gargždai.

Izstādē “ARTEFATUM” apskatāmi pavisam 20 tērpi, tostarp Agitas Pumpures 19. gadsimta pirmās puses Tukuma novada vīriešu tautastērps, kas ieguva galveno balvu Dziesmusvētku tautastērpu skatē (2008) individuāli izgatavoto tērpu grupā. Kā zināms, gatavojoties 2013. gada Vislatvijas dziesmu svētkiem, audējas darināja brunčus vairākiem kolektīviem un konsultēja tērpu komplektēšanas jautājumos. Rezultātā tautastērpu skatē Tautas deju ansamblis “Svīta” ieguva 1. vietu un vidējās paaudzes deju kolektīvs “Vidums” – 3.vietu.

Tukuma novada kultūrainavā atrodamas kuršu, Baltijas somugru – vendu, lībiešu, igauņu -, zemgaļu un pat latgaļu materiālās kultūras zīmes. Šo tautu senlietu ornamenti un pat eiropeiskās kultūras modes tendences ietekmējušas arī tautastērpu ornamentu veidošanu. TLMS “Durbe” audēju darinātie tautastērpi atspoguļo 19. gadsimta apģērbu daudzveidību Tukuma novadā, akcentējot katrai vietai tipiskākos un katrai etniskai un nacionālai identitātei raksturīgākās ornamentālās kombinācijas.

Tukuma muzeja tautastērpus kolekcijas papildināšanā lielu ieguldījumu devušas Tautas daiļamatmeistares: Dzidra Erca (1927-2010) un Ilga Bērziņa (1916-2007), Ausma Jansone (1924-2002), Alma Arne (1923-2006), audējas: Agita Pumpure (1968), Agrita Kunkulberga (1965), Ausma Pētersone (1950), Dina Zīriņa (1977), Marita Dubiniauska (1972), Ruta Švampe (1936-2016), Maija Smilga (1943), Mudīte Rudaus-Rudovska (1940), Aija Neilande (1985), Ieva Nahodkina (1971), Ingrīda Ķimene (1954), Zane Neilande-Sieradzka (1981), Zaiga Reimane (1950), Ilze Vekšina (1960), Daiga Eglīte (1964), Dzintra Kātiņa (1944), un citas. Džūkstes vēsturisko tērpu darināja vēsturisko tērpu rekonstruktore Santa Kirmuža-Svilāne. Izstādē apskatāma arī vēsturiskā cepure-sievas aube, ko darinājusi Lestenes muižas galdnieka meita Līze Kopmane (1888–1988) savam tērpam 1933.gada Dziesmu svētkiem.

Tautastērpu kolekcija ir tapusi, pateicoties pašvaldības programmas “*Tukuma novads ceļā uz Latvijas valsts simtgadi”* ietvaram (2015-2021) un VKKF projekta „Radošā stipendija Tukuma novada 19. gadsimta vidum atbilstošā sieviešu tautastērpa sastāvdaļu izgatavošanai Tukuma muzeja krājumam” (2010) finansējumam, kā arī Tukuma muzeja darbinieku ieguldījumam. Tā atspoguļo Tukuma un pārnovadu etnogrāfisko tradīciju daudzveidību visā krāšņumā un reprezentē Dziesmu svētku tradīcijas vitalitāti.

Viena no daudzskaitlīgākajām, bet maz eksponētajām ir Tukuma muzeja arheoloģijas kolekcija. Tai bijusi vislielākā nozīme izstādes koncepta formulēšanā. Arheoloģiskie priekšmeti un to rotājumi raksturo novada etnisko daudzveidību un apliecina, ka Tukuma novads kopš senseniem laikiem ir multikulturāls apgabals.

Tukuma novads jau kopš vēlā dzelzs laikmeta veidojies kā vairāku Baltijas tautu apdzīvoto zemju robežu zona. Ziemeļu daļā dzīvojuši Baltijas somi (vendi, lībieši un igauņi), rietumos – kurši, dienvidos – zemgaļi. Izstādē skatāmi šo dažādo seno tautību arheoloģiskie artefakti, kas ietekmējuši arī mūsdienu izpratni par etnogrāfiju un tautastērpu kā nacionāli lokālās piederības zīmi.

Tukuma novadam raksturīga etniski jaukta kultūrainava. Visbiežāk tieši mirdzošas bronzas rotaslietas, apliecina to nēsātāja etnisko, sociālo identitāti un arī reliģisko piederību. Eksponētie priekšmeti liecina, ka dažādas tautas Tukuma novadā veidojušas vienotas kopienas, kas uzturējušās vienas dzīvesvietas robežās un apbedītas kopējās kapsētās. Tās iegūtas savrupatradumos vai arheoloģiskajos izrakumos senvietās, kas datētas sākot no 1. gadu tūkstoša pirms Kristus, piemēram, Matkules pilskalnā, līdz pat 18./19. gadsimtam, piemēram, Z. A. Meierovica laukumā, Tukumā).

Muzeja kolekcijā ir gan kuršiem raksturīgie priekšmeti, kas ir kusuši vai pārklājušies ar patinu liela uguns karstuma ietekmē, un atrasti ugunskapu piedevu komplektā. Tikai šai Austrumbaltijas tautībai raksturīgi mirušajam uguns rituālā līdzi doti miniatūri priekšmeti, ko pārstāv 14.–15. gadsimta cirvītis. Senāka rotaslieta ir 10.–11. gadsimta igauņu sievietes dubultkrustadata ar savienotiem galiem. Lībiešu sievietes rotu komplektu raksturo 12.–13. gadsimta divgalvains ūdensputna un 14. gadsimta zirdziņveida piekariņš. Vendu sieviete nēsājusi 11.–13. gadsimta Sāmsalas tipa trīsstūradatu. Zemgaļu un žemaišu sievietēm raksturīgs 7.–8. gadsimta važturis atrasts, piemēram, Pūrē. Kolekcijā ir arī latgaļiem raksturīga 11. gadsimta beigu–13. gadsimta aproce ar zvērgalvu galiem, kas attīstījusies, pārstrādājot kuršiem tradicionālo rotaslietu. Izstādē par seno iedzīvotāju kristīgo identitāti liecina 12. gadsimta t.s. Betlēmes zvaigznes sakta, kas iegūta Tukuma pilskalnā, tā gatavota no bronzas un pēcāk apalvota.

Trešā nozīmīgākā izstādes sastāvdaļa ir nacionāli nozīmīgā modernās mākslas kolekcija, kas veidota no muzeja pirmsākumiem atbilstoši Tukuma muzeja dibinātāja Leonīda Āriņa formulētajiem principiem. Tukuma muzeja mākslas krājumā glabājas 960 vērtīgu mākslas darbu 67 kvadrātmetru lielā glabātuvē. Tā kā trūkst telpu šīs nacionāli nozīmīgās kolekcijas eksponēšanai, izstādē skatāma pazīstamāko Latvijas mākslinieku izcilāko darbu izlase virtuālajā realitātē, kurā iekļauti 94 mākslinieku darbi un 191 gleznas attēls. Sapņojot par atbilstošu muzeju, var iepazīt darbus, kuru autori ir: Alberts Filka, Alberts Pauliņš, Aleksandrs Romans, Aleksandrs Štrāls, Alfejs Bromults, Ansis Artums, Ansis Cepure, Artemijs Gruzdins, Arturs Baumanis, Arturs Jūrasteters, Artūrs Lapiņš, Arvīds Egle, Augusts Annuss, Ādams Alksnis, Ādolfs Melnārs, Ārijs Skride, Biruta Delle, Boriss Bērziņš, Džemma Skulme, Eduards Brencēns, Eduards Kalniņš, Edvīns Andersons, Ernests Meļķis, Ērika Gulbe, Francisks Varslavāns, Fricis Zandbergs, Fridrihs Milts, Georgs Šēnbergs, Ģederts Eliass, Herberts Siliņš, Ilze Pauliņa, Ilze Strekavina, Imants Vecozols, Indulis Zariņš, Inta Celmiņa, Janis Rozentāls, Jānis Cielava, Jānis Gailis, Jānis Kalmīte, Jānis Liepiņš, Jānis Mitrēvics, Jānis Pauļuks, Jānis Pūpols, Jānis Roberts Tillbergs, Jānis Tīdemanis, Jānis Zegners, Jēkabs Kazaks, Jēkabs Spriņģis, Jēkabs Strazdiņš, Johans Baumanis, Johans Valters, Jūlijs Feders, Jūlijs Viļumainis, Kārlis Eglītis, Kārlis Melbārzdis, Kārlis Miesnieks, Kārlis Miezītis, Kārlis Neilis, Konrāds Ubāns, Laima Eglīte, Laimdots Mūrnieks, Leo Svemps, Leonīds Āriņš, Līga Purmale, Līvija Endzelīna, Ludolfs Liberts, Māra Vaičunas, Miervaldis Polis, Nikolajs Breikšs, Nikolajs Petraškevičs, Ojārs Ābols, Oļģerts Jaunarājs, Oskars Norītis, Oto Pladers, Oto Skulme, Pēteris Kalve, Pēteris Krastiņš, Pēteris Kundziņš, Rita Valnere, Romans Suta, Rūdolfs Pinnis, Silvestrs Ščedrins, Teodors Ūders, Uga Skulme, Uldis Zemzaris, Valdemārs Tone, Valdis Kalnroze, Vilhelms Purvītis, Vilis Ozols, Voldemārs Irbe, Voldemārs Matvejs, Voldemārs Zeltiņš, Žanis Sūniņš.

Parādot īpaši nozīmīgās mākslas kolekcijas, izstāde pievērš uzmanību arī muzeja darba neredzamajai pusei, kas saistīta ar specifiskajām funkcijām: krājuma priekšmetu izvēli, komplektēšanu, dokumentēšanu, saglabāšanu, pētniecību, restaurāciju; ar lielākajiem projektiem un sasniegumiem, arī sapņiem un pavisam reālām iecerēm – plašām izstāžu telpām, modernām krājuma glabātuvēm, restaurētām un rekonstruētām muzeja ēkām.

Izstāde sniedz zināmu priekšstatu par muzeja pētnieciskā darba vērienu un paver plašāku skatu uz novada un pārnovadu kultūrvēsturiskajām tradīcijām un kultūras vērtībām ne tikai Latvijas, bet arī plašākā kontekstā. Katrs priekšmets – artefakts – ir mākslinieciski, vēsturiski, zinātniski vērtīgs un saistīts ar kādu konkrētu vietu un cilvēku, tas ietver sevī stāstu par kādas dzimtas likteni, par konkrētu pagastu un vēstures notikumiem, dažkārt arī gandrīz nereāliem piedzīvojumiem un pārdzīvojumiem.

Viena no muzeja darbības neredzamajām pusēm ir zinātniskās ekspedīcijas (1969–2005), kuru mērķis bija dokumentēt kultūrvidi, tās vērtības un dokumentēt dzīves specifiku. Ekspedīciju gaitā tiek veikta kultūrvēsturisko objektu fotofiksācija, tautas celtniecības objektu uzmērīšana, kā arī dzīvesstāstu un atmiņu pierakstīšana, fiksējot sadzīves tradīcijas un to izmaiņas. To laikā muzeja krājums ir papildināts ne tikai ar dažādiem sadzīves priekšmetiem, bet arī krājumā nonākušas skaistumlietas, fotogrāfijas, lietiskie priekšmeti, būvdetaļas, dažādu profesiju darbarīki, instrumenti, tekstīlijas, dekoratīvi lietišķās mākslas priekšmeti, kā arī atmiņu stāsti un materiāli par dažādu pagastu vēsturi un vēsturiskajiem notikumiem. Izstādē eksponēta neliela izlase: priekšmeti, kas atrasti dažādos pagastos un atspoguļo Tukuma novada kultūras mantojuma daudzveidību. Šie priekšmeti atklāj dažādus vēstures pagriezienus, dzīvesstāstus, pagastu vēsturi, profesijas, nodarbošanos, kā arī brīvā laika pavadīšanas nodarbes. Izstādē katram artefaktam ir savs stāsts par to, kā tas nonācis muzejā no tādām vietām kā: Cēres, Degoles, Džūkstes, Engures un citiem zvejniekciemiem, Kandavas, Lapmežciema, Lestenes, Matkules, Pūres, Sēmes, Slampes, Smārdes, Tumes, Vānes, Viesatu, Zantes, Zemītes un Zentenes pagasta, Tukuma un Kandavas pilsētas. Pavisam krājumā glabājas 95 000 artefaktu, bet izstādē skatāma tikai neliela daļa. Ar pašvaldības atbalstu pakāpeniski notiek Durbes kalpu mājas glābšanas darbi, lai nākotnē varētu bagāto krājumu padarīt plaši pieejamu.

Tukuma muzejs, savā jubilejas izstādē cenšas ne tikai atklāt arheoloģiskās tradīcijas nozīmību Tukuma novada jaunās identitātes veidošanā, bet arī rosināt līdzcilvēkus un novada vadību izvērtēt bagātā un daudzveidīgā kultūrvēsturiskā mantojuma nozīmību novada ilgtspējas veicināšanā un rūpēties par tā saglabāšanu nākamajām paaudzēm.

 Teksts: Agrita Ozola un Santa Silava